Sasa steun narkotiseur ná seun sterf | Netwerk24
Sasa steun narkotiseur ná seun sterf
Deur Azarrah Karrim, News24 29 Oktober 2019 23:00
Die Suid-Afrikaanse Vereniging van Narkotiseurs (Sasa) het sy steun aan een van sy lede, wat verlede week deur Netcare geskors is, toegesê.
Sy skorsing kom ná die dood van 'n jong seun by die groep se Park Lane-kliniek in Johannesburg.
Twee dokters, dr. Peter Beale en die narkotiseur dr. Abdulhay Munshi, is vroeër die maand geskors hangende Netcare se ondersoek na Zayyaan Sayed (10) se dood ná 'n roetineprosedure.
In 'n omsendbrief aan lede wat News24 gesien het, het Sasa gesê hy steun sy geskorste lid tydens die ondersoek.
Die dokter is nie geïdentifiseer nie, maar Sasa het later aan News24 bevestig dit is inderdaad Munshi.
Die vereniging het in die omsendskrywe gesê hy is bewus van die dood en die impak wat dit gehad het op die pasiënt se familie, die dokters wat die kind behandel het en die groter span wat by sy versorging betrokke was.
Hoewel Sasa medelye aan die familie betoon het, het hy gesê die situasie is kompleks en dat hy kommer het oor die skorsing.
"Hierdie spesifieke sterfte het komplekse kliniese en beroepsverbintenisse. Dit maak die interaksie en ondersoek moeilik en sensitief."
Sasa het gesê hy steun "die prioritisering van pasiënte se veiligheid, deursigtigheid en billikheid" ten volle.